Formanden for Landssammenslutningen af Handelsskoleelever, HHX-student Oliver Asmund Bornemann, føler sig misbrugt af BT.

Formanden er i en artikel den 4. februar i BT blev citeret på en måde, der efter hans vurdering slet ikke er dækkende.

Sagen tager afsæt i et debatindlæg i Berlingske 26. december, hvor gymnasieelev fra Lyngby Handelsgymnasium, Katrine Fischer, beskriver sine medstuderende som dovne og sløve. Katrine Fischer, der er fremtrædende medlem af Liberal Alliances Ungdom, omtalte i debatindlægget en klassekammerat, der “ikke laver noget.”

Fischer beskriver blandt andet, hvordan den pågældende elevs “ugidelighed overfor gruppearbejdet ender med at være vores problem". Den omtalte elev kan let genkendes ud fra debatindlægget. Katrine Fischer nævner ikke i debatindlægget, at den omtalte elev er ordblind og lider af ADHD.

Katrine Fischer nævner ikke i debatindlægget, at den omtalte elev er ordblind og lider af ADHD

Efter ugers tøven har Katrine Fischer sidste uge fået en skriftlig advarsel fra gymnasiets ledelse, fordi hun med debatindlægget og adfærd i øvrigt har overtrådt gymnasiets mobberegler.

Katrine Fischer går til pressen og fortæller at hendes ytringsfrihed knægtes. Medierne - anført af Berlingske og BT - sluger ukritisk denne vinkel på sagen.

Føler sig fejlciteret af BT

I artiklen fra BT citeres Oliver Asmund Bornemann på en måde, som han mener kan tolkes som fuld opbakning til Katrine Fischer – og som om sagen udelukkende handler om Katrines ytringsfrihed. Men for Bornemann handler sagen ikke mindst om mobning af en 17-årig, der nu på fjerde uge er sygemeldt som følge af sagen.

“Det er klart at Landssammenslutningen af Handelsskoleelever bakker op om ytringsfrihed," siger Oliver Asmund Bornemann til Netaviosen Pio, men fortsætter:

Det føles som om vinklen på historien er lagt fast på forhånd

"Isoleret set er jeg korrekt citeret om ytringsfrihed. Men i samtalen med BT talte jeg faktisk næsten kun om mobning, der jo også er et væsentligt aspekt af sagen. Alligevel bliver jeg kun citeret for den del, der handler om ytringsfrihed. Det føles som om vinklen på historien er lagt fast på forhånd, og så udelader man bare substansen af det jeg har sagt. Det føles som om jeg bliver fejlciteret,” siger Oliver Asmund Bornemann.

Netavisen Pio afventer reaktion fra BT's chefredaktion.

17-årig bryder sammen

Netavisen Pio talte torsdag med den sygemeldte, udhængte studende på Lyngby Handelsgymnasium, 17-årige Natalie:

Da jeg ser debatindlægget bryder jeg fuldstændigt sammen. Jeg græder, får rysteture og flashbacks

"Da jeg ser debatindlægget bryder jeg fuldstændigt sammen. Jeg græder, får rysteture og flashbacks. Jeg har ikke betragtet konflikten om gruppearbejdet, som om at jeg er uvenner med nogen. Nu føles det, som om al skyd og ansvar pludseligt lægges over på mig. Nu er det mig, der skal bevise, at jeg ikke er doven eller et dårligt menneske. Jeg tænker, “hvorfor kan du aldrig finde ud af noget. Det her er din egen skyld,” sagde Natalie.

Torsdag kritiserede Jacob Mollerup, der er ekspert i medieetik og tidligere har været lytternes og seernes redaktør i DR, Berlingske. Han kritiserede avisens beslutning om overhovedet at bringe debatindlægget.

Sagen er et godt eksempel på, at presseetik også gælder for opinionsstof

"Sagen er et godt eksempel på, at presseetik også gælder for opinionsstof," sagde Jacob Mollerup til Netavisen Pio og fortsatte:

"Grænserne er godt nok videre, når det handler om meninger og debat. Men når det handler om beskyldninger, der rettes mod navngivne eller let identificerbare mennesker, skal man tænke sig om også i opinionsstoffet. Det har man ikke haft held med på Berlingske i dette tilfælde. Redaktionen skulle fra starten have sikret sig mod, at et let identificerbart menneske blev udsat for så stærkt nedsættende omtale," siger Mollerup.

Justitia-direktør trækker i land

Direktøren for tænketanken Justitia, Jacob Mchangama, kritiserede onsdag den 5. februar i en artikel i BT Lyngby Handelsgymnasiums skriftlige advarsel til handelsgymnasielev og LA-ungdomspolitiker, Katrine Fischer:

“Jeg synes, det er meget, meget kritisabelt, at man går ind og giver hende en advarsel og sanktion. Hun har deltaget i samfundsdebatten, og det må være helt inden for rammerne at forholde sig kritisk til, hvordan undervisningen foregår på et gymnasium,” udtalte Jacob Mchangama til BT.

➜ Læs også: Elevråd på Lyngby Handelsgymnasium kritiserer medier

Men i et opslag på Facebook trækker Jacob Mchangama nu kendeligt i land.

I sit Facebookopslag den 7. februar fortæller Jacob Mchangama, at han har været i kontakt med moren til den i debatindlægget omtalte elev. Her er han nu blevet oplyst om, at den pågældende elev lider af ADHD og ordblindhed, hvilket ifølge Jacob Mchangama, “stiller LHs (Lyngby Handelsgymnasiums, red.) ageren i et noget mere nuanceret lys end de artikler om sagen som jeg udtalte mig på baggrund af, og hvor disse informationer ikke var med,” skriver Mchangama og understreger på den baggrund at hans udtalelser i BT derfor "ikke var retvisende":

"Men det er også klart, at LH i denne sag havde et særligt hensyn at tage til den udsatte elev, og at min udtalelse ”Det virker, som om man prøver at tage fat i et halmstrå, der hedder mobning, men i virkeligheden vil man ikke have kritik af gymnasiet udstillet offentligt”, derfor ikke var retvisende."



Justitia er en juridisk tænketank, der har som formål at styrke fokus på og respekten for grundlæggende retsstatsprincipper og frihedsrettigheder i offentligheden.

"Det har jeg det ikke fedt med"

Lørdag bragte P1-programmet 'Shitstorm' et indslag om sagen. I indslaget bliver Katrine Fischer spurgt, hvad hendes reaktion er på, at Natalie bryder sammen, da hun ser Katrines debatindlæg i Berlingske - og at Natalie lige siden har været sygemeldt:

"Det har jeg det ikke fedt med," indrømmer Katrine Fischer. I samme 'Shitstorm' konstaterer Fischer samtidig, at "det er fedt med al den fokus", som hendes debatindlæg i Berlingske har ført med sig.

Hør hele radio-indslaget her.

Opdateres

Mads Kjær Christoffersen er journaliststuderende på Syddansk Universitet